《次韵李倅安上喜雪》
宋代·葛胜仲

兔苑佳宾集，龙山上瑞臻。微飘方自弄，乱洒忽无垠。

剪水层空堕，装春病蘖新。缤翻投隙巧，历乱点衣匀。

急每随风阵，高将拥日轮。阶閒铺六出，檐重压千钧。

片落梅初谢，毬飘柳未颦。赏清疑不夜，惊晚误司晨。

朔漠寒沙起，湘吴美酎陈。地荒包委琐，木朽盖轮囷。

舴艋寻幽客，蜗牛卧冷人。稍晴芳意动，散策共寻春。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。